
1. Consideraţii preliminare

 

 

Irakul a devenit regat independent în anul 1932. În 1958 a fost proclamată Republica, ţara fiind condusă de atunci de personalităţi militare puternice, ultima dintre acestea fiind Saddam Hussein, preşedinte din iulie 1979. 

În Irak există trei comunităţi: sunită, în nordul ţării comunitatea kurdă, iar la sud o importantă comunitate şiită. La putere se află partidul Ba’as Arab, socialist, al cărui preşedinte este Saddam Hussein. Irakul este condus de un aparat de stat puternic, ai cărui membri aparţin grupului takrit (din Takrit, oraşul natal al lui Saddam Hussein). Consiliul Comandamentului Revoluţiei se află în fruntea piramidei instituţionale, conducătorul său fiind şi şef al statului, acesta având printre atribuţii numirea premierului şi a miniştrilor. 

Saddam Hussein a reuşit să se menţină la putere chiar şi după replica militară dată de coaliţia internaţională1 invadării Kuweitului de către trupele irakiene în anul 1991. 

Odată cu declanşarea războiului contra terorismului, liderii irakieni au acuzat SUA că ar avea interese ascunse în această cruciadă, care ar fi vizat obţinerea supremaţiei în regiune şi controlul asupra petrolului din zona Mării Caspice. Peste 90% din veniturile Irakului provin din exporturile de ţiţei, numai în 2001, Irakul obţinând 21,8 miliarde dolari din vânzările de petrol, principalii beneficiari fiind Rusia, Franţa şi Elveţia. Exporturile de petrol sunt restricţionate, însă, în baza unei rezoluţii a ONU, la cantităţile necesare asigurării hranei populaţiei. În prezent, datoria externă a ţării se ridică la 139 miliarde dolari.

Irakul deţine o armată de circa 400.000 de combatanţi. Între aceştia, 80 până la 100.000 activează în Garda Republicană, trupă de elită din care este selectată şi paza personală a lui Saddam Hussein. Regimul din Irak este susţinut de o serie întreagă de miliţii, fără însărcinări speciale, dar suficient de fidele puterii pentru a constitui linia întâi într-un eventual război. 

Încă din luna martie a.c. a fost elaborată o strategie de pază a ţării, care cuprinde o împărţire în cinci zone, toate sub stricta supraveghere a autorităţilor irakiene. Fiecare din cele cinci sectoare militare au, însă, şi misiunea de a apăra capitala ţării. 

În ultima perioadă analiştii politici şi experţii militari au vorbit intens despre traficul de arme dinspre Europa de Răsărit, prin Siria, către Irak. Cu toate acestea, ei sunt de părere că o importantă parte a armatei operează, la nivelul arsenalului convenţional, cu armament învechit. Principalele semne de întrebare ale experţilor militari se referă la capacitatea Irakului de a contracara atacurile aeriene, bazele concentrate în jurul oraşelor, în special la Bagdad, fiind în ultima perioadă, considerabil înnoite. Presupusa lor modernizare nu le-a permis, însă, irakienilor, până în prezent, să doboare, în zonele de interdicţie din nordul şi sudul ţării, nici un aparat american sau britanic. De altfel, experţii militari au analizat îndeaproape războiul din Kuweit, din 1991, ajungând la concluzia că Irakul nu a fost capabil să opună o rezistenţă serioasă datorită dotării precare a armatei. 

Diplomaţii acreditaţi în Irak afirmă că, în ultima perioadă, Saddam Hussein a întărit paza şi controlul în jurul Bagdadului şi în sudul ţării. Au fost ridicate noi puncte de control în jurul capitalei, şoselele secundare fiind acoperite cu pământ, astfel că accesul înspre şi dinspre Bagdad să se facă numai pe arterele principale, extrem de supravegheate. În Bagdad, experţii militari nu au remarcat pregătiri militare de anvergură, numărul tunurilor anti-aeriene vizibile rămânând constant. Se presupune, însă, că irakienii şi-au evacuat clădirile importante, punându-şi la adăpost bunurile valoroase, încă după 11 septembrie 2001, când Statele Unite au menţionat Irakul printre statele din “axa răului”. 

Surse diplomatice arabe susţin că diferite organizaţii non-guvernamentale şi comitete populare au fost contactate pentru a lua poziţie pro-irakiană împotriva unor eventuale atacuri americane. Regimul din Irak continuă să dezbată intens oportunitatea revenirii inspectorilor ONU. Recent, Irakul a luat în discuţie reîntoarcerea inspectorilor, dar Administraţia americană nu a înlăturat categoric perspectiva unei acţiuni militare în zonă. Astfel, la 1 octombrie a.c., la Viena, au avut loc consultări între reprezentanţii ONU şi ai Irakului, încheiate cu semnarea unui acord privind condiţiile revenirii, la jumătatea lunii octombrie, a inspectorilor ONU în Irak. SUA şi Marea Britanie au insistat, însă, ca reluarea inspecţiilor să aibă loc numai după ce Consiliul de Securitate al ONU va adopta o rezoluţie care să stabilească obligaţiile Irakului şi să deschidă calea unei intervenţii militare, în caz de nerespectare a angajamentelor irakiene. Analiştii politici remarcă faptul că SUA nu mai doresc de mult doar eliminarea presupusului arsenal de distrugere în masă al Irakului, obiectivul declarat fiind răsturnarea regimului Saddam Hussein. 

 

 

2. Recurgerea la forţa armată în relaţiile dintre state şi sancţiunile în dreptul internaţional 

 

Karl von Clausewitz defineşte războiul2 ca fiind “o continuare a politicii prin alte mijloace”. Războiul nu este descris ca un mijloc de soluţionare a diferendelor ci, ca realizare a unei concordanţe între scop, mijloace şi forţe. El accentuează această ecuaţie, integrând-o într-o politică eficientă şi coerentă. Războiul, ca fenomen socio-politic, produce un impact deosebit asupra ordinii juridice care guvernează relaţiile dintre state. Ca urmare, acesta nu este un fenomen exclusiv militar, ci mai ales, este o consecinţă a unui complex ce cuprinde date sociale, politice, juridice. 

Începând cu K. Clausewitz, studiul războiului a fost integrat în mod organic în analiza de ansamblu a structurii şi dinamicii sistemului social. Acest mod a permis, în primul rând, evidenţierea legăturii dintre război şi celelalte fenomene şi procese sociale, a interacţiunii complexe care există între recurgerea la violenţă şi întreaga structură socială. Astfel, războiul a constituit obiect de studiu pentru discipline din cele mai diverse, ca sociologia, politologia, psihologia şi psihologia socială, psihanaliza, antropologia socială şi politică, cibernetica, teoria jocurilor, teoria organizaţiilor sociale şi a deciziei şi, nu în ultimul rând, dreptul3. 

Ca fenomen social, războiul are un impact deosebit asupra ordinii juridice care guvernează relaţiile dintre state şi, în egală măsură, asupra aceleia interne. Ca atare, războiul se produce nu numai într-un cadru care este foarte familiar strategilor – cel geografic şi politic – ci şi într-un cadru juridic, care are dimensiuni proprii, de natură să impună, atât relaţii de condiţionare în raporturile sale cu fenomenul război, cât şi de influenţă, acestea punându-şi amprenta asupra formelor sale de manifestare, inclusiv în plan strategic, operativ şi tactic4.

În ordinea internaţională actuală, statutul juridic instituit prin Carta ONU adoptată în 1945 interzice războiul în sensul propriu al termenului. Totuşi, el este acceptat, în primul rând ca un drept inerent al naţiunilor la legitimă apărare şi, de asemenea, ca măsură de constrângere împotriva unui stat care a violat această ordine juridică, cu condiţia ca ea să fie impusă de un organism care personifică voinţa comună a comunităţii internaţionale. În aceste situaţii, războiul apare ca o sancţiune supremă în ordinea internaţională existentă. În consecinţă, în forma sa tradiţională, războiul apare ca o excepţie, în care reprezintă un mijloc de acţiune al unei politici personale spontane şi independente, în afara legalităţii internaţionale5.

În dreptul internaţional contemporan, principiul nerecurgerii la forţa armată, precum şi agresiunea sunt reglementate în Rezoluţia 3314 a Adunării Generale a ONU privind definiţia agresiunii (14 decembrie 1974), precum şi de Actul final de la Helsinki al Conferinţei pentru Securitate şi Cooperare în Europa (1 august 1975): “statele se vor abţine în relaţiile lor reciproce, ca şi în general în relaţiile lor internaţionale, de a recurge la forţă sau la ameninţarea cu forţa, fie împotriva integrităţii teritoriale, sau a independenţei politice a oricărui stat, fie în orice alt mod incompatibil cu scopurile Naţiunilor Unite şi cu prezenta declaraţie. Nici un motiv nu poate fi invocat drept justificare pentru a recurge la folosirea forţei sau la ameninţarea cu forţa în contradicţie cu acest principiu. În consecinţă, statele se vor abţine de la orice act care constituie o ameninţare cu forţa sau o utilizare directă sau indirectă a forţei împotriva altui stat. Totodată, ele se vor abţine de la orice manifestare de forţă în scopul de a face un alt stat să renunţe la deplina exercitare a drepturilor sale suverane. De asemenea, ele se vor abţine în relaţiile reciproce şi de la orice act de represalii prin forţă. Nici o asemenea utilizare a forţei sau ameninţarea cu forţa nu va fi utilizată ca mijloc pentru a rezolva diferendele între ele”.

Rezoluţia 3314 a Adunării generale a ONU din 1974, reglementează condiţiile în care un act armat este calificat ca agresiune. Potrivit acestei rezoluţii, statul care a recurs la forţa armată în contradicţie cu prevederile Cartei ONU, a comis un act de agresiune, fapt ce constituie o dovadă suficientă pentru calificarea acestuia ca agresor. Rezoluţia exemplifică modalităţile tipice de agresiune: invadarea teritoriului altui stat, blocada porturilor sau coastelor sale de către forţe ale altui stat, atacul armat al unui stat împotriva forţelor armate maritime şi aeriene sau flotelor civile ale altui stat, invadarea unui stat, ale cărui forţe sunt staţionate pe teritoriul altui stat, (cu acordul acestuia) a condiţiilor sau termenilor de staţionare, etc. De asemenea, rezoluţia prevede că nici o motivaţie, de orice natură ar fi - politică, economică, etc. - nu justifică agresiunea, ci angajează răspunderea statului agresor, agresiunea considerându-se crimă împotriva umanităţii. Dreptul internaţional reglementează folosirea forţei în două situaţii: utilizarea acesteia în baza hotărârilor Consiliului de Securitate ONU şi exercitarea dreptului de autoapărare individuală sau colectivă împotriva unui atac armat.

Consiliul de Securitate ONU6 este singurul organism internaţional care poate aproba acţiuni armate ca o sancţiune colectivă împotriva unei agresiuni. Membrii săi au la dispoziţie contingente naţionale imediat utilizabile, pentru o acţiune combinată, de constrângere internaţională.

Folosirea forţei ca sancţiune colectivă în baza Rezoluţiei Consiliului de securitate este prevăzută în articolele 39 şi 42 din Carta ONU.

În ceea ce priveşte dreptul legitim de autoapărare, exercitarea acestuia este strict determinată de prevederile articolului 51 din Cartă, care îl limitează la invocarea lui în caz de agresiune armată asupra unui stat. Nu se poate recurge la invocarea dreptului la legitimă apărare în caz de agresiune economică sau de altă natură. 

O acţiune recentă din istoria agresiunilor armate o constituie ocuparea şi anexarea prin forţă a Kuweitului de către Irak, în 1990. ONU a adoptat mai multe rezoluţii, încercând să facă guvernul irakian să părăsească teritoriul ilegal anexat. Prin Rezoluţia 660 din 1990 a Consiliului de Securitate, ONU solicită Irakului să se retragă imediat şi necondiţionat din teritoriile ocupate, rezervându-şi dreptul de a adopta şi alte măsuri pentru a asigura aplicarea acestor rezoluţii. În urma refuzului Irakului de a respecta rezoluţia ONU, NATO şi Pentagonul au hotărât declanşarea unei intervenţii militare în zonă, cu sau fără acordul Consiliului de Securitate, în cele din urmă acesta adoptând în 1990 Rezoluţia 665, prin care autoriza intervenţia militară asupra Irakului. 

 

Sancţiunile în dreptul internaţional public

Recurgerea la sancţiuni intervine în condiţiile în care un stat comite un act sau un fapt ilicit, din punct de vedere al dreptului internaţional public, împotriva unui alt stat sau atunci când încalcă o normă imperativă (jus cogens)7.

Competenţa de a constata că un anumit act sau fapt săvârşit de un stat constituie un act ilicit şi de a aplica sancţiuni revine statelor şi Organizaţiei Naţiunilor Unite.

În cazul comiterii de către un stat a unui act ilicit împotriva altui stat, statul victimă, după ce dovedeşte caracterul ilicit al actului, poate fi autorizat de către organele ONU să aplice sancţiuni. În cazul comiterii de către un stat, prin reprezentanţii săi, a unui delict internaţional, oricare dintre statele membre ale comunităţii internaţionale are interesul să constate producerea actului ilicit şi să sancţioneze statul vinovat de încălcarea ordinii publice internaţionale.

ONU, în numele comunităţii internaţionale şi în limitele mandatului primit din partea statelor membre prin statutul organizaţiei (Carta ONU) este abilitată să constate şi să sancţioneze acte sau fapte ilicite ale statelor.

a) Sancţiunile aplicabile de către state pot să constea în ripostă militară, acte de retorsiune sau represalii.

Atacul armat din partea unui stat poate fi sancţionat prin ripostă militară de către statul victimă, în baza dreptului la autoapărare prevăzut de Carta ONU.

Tot în numele dreptului la autoapărare, statele pot să recurgă la acte de retorsiune, constând în "acte neamicale, considerate însă legitime, cum sunt: ruperea relaţiilor diplomatice, revocarea privilegiilor diplomatice sau consulare, instituirea unui embargo sau întreruperea unui ajutor economic, atunci când o asemenea măsură nu încalcă prevederile unui tratat"8. 

Represaliile sunt "acele acte ale unui stat care, desprinse de contextul în care se desfăşoară, ar trebui considerate ilegale, dar care pot fi justificate uneori în cazul în care acestea constituie un răspuns la conduita, contrară dreptului internaţional, a altui stat. Represaliile pot avea un caracter politic, economic sau juridic, dar nu pot avea un caracter militar"9.

b) Organizaţiile internaţionale, prin organele lor, pot să aplice anumite sancţiuni, în cazul încălcării unor norme de drept internaţional public.

În cadrul ONU, Consiliul de Securitate este organul mandatat să aplice sancţiuni. Aplicarea sancţiunilor nu vizează tragerea la răspundere a statului, ci, în primul rând, restabilirea păcii şi securităţii internaţionale. Sancţiunile care pot fi aplicate sunt de două tipuri: fără folosirea forţei armate (măsuri de ordin politic şi economic) sau cu folosirea forţei armate (măsuri de ordin militar).

Din cadrul primei categorii de sancţiuni fac parte întreruperea relaţiilor economice sau ruperea relaţiilor diplomatice. Din cadrul celei de-a doua categorii fac parte blocadele sau alte operaţiuni executate de forţe aeriene, maritime sau terestre ale statelor membre ONU.

Consiliul de Securitate intervine atunci când constată că o anumită situaţie internaţională reprezintă o ameninţare împotriva păcii, o încălcare a păcii sau un act de agresiune.

Cel mai frecvent, Consiliul de Securitate a apreciat că o situaţie internaţională care a reclamat aplicarea unei sancţiuni reprezenta o ameninţare a păcii. În câteva cazuri doar s-a justificat calificativul de "încălcare a păcii" (războiul Irak-Iran, războiul din fostele state componente ale Iugoslaviei). Alte situaţii internaţionale au fost apreciate ca reprezentând ameninţări la adresa păcii: împiedicarea exercitării dreptului popoarelor la autodeterminare (în Rhodezia şi Namibia), activităţi de terorism (în Libia), violarea drepturilor omului şi exodul masiv al populaţiei peste graniţele naţionale (în Rwanda).

 

 

3. Noua Strategie Naţională de Securitate a SUA

 

Preşedintele George W. Bush a prezentat, la 20 septembrie a.c. în faţa membrilor Congresului, Noua Strategie Naţională de Securitate a Statelor Unite10, care, potrivit Administraţiei americane, marchează trecerea de la strategia militară de intimidare ce a dominat perioada războiului rece, la o politică a atacurilor preventive, pe care liderul american a evocat-o prima dată într-un discurs rostit la Academia Militară americană, în luna iunie a.c. Documentul, care reuneşte nouă puncte cheie ale politicii americane de securitate pentru următoarea perioadă, cuprinde concepte care afirmă susţinerea demnităţii umane, a acţiunilor de cooperare cu “cele mai importante centre de putere”, dezvoltarea societăţilor deschise, infrastructura democraţiilor, dar şi întărirea alianţelor împotriva terorismului internaţional, politica de prevenire a atacurilor “împotriva SUA sau a partenerilor SUA”, precum şi a atacurilor cu arme de distrugere în masă. În noua doctrină de securitate naţională, care înlocuieşte conceptele “neutralizare” şi “control” cu “acţiuni preemptive”, ”transparenţă şi dezarmare”, calificată drept agresivă de către mass-media internaţionale, se afirmă că "Statele Unite vor opri orice adversar care agresează sau provoacă capacitatea militară a Americii şi vor adopta politica primei lovituri împotriva ameninţărilor teroriste înainte ca acestea să fie pe deplin conturate. Date fiind scopurile statelor rebele şi teroriste, Statele Unite nu se mai pot baza pe o poziţie de reacţie, aşa cum am făcut în trecut. (…) Nu le putem permite inamicilor noştri să lovească primii".

Documentul este primul raport de acest fel elaborat de George W. Bush de când acesta a preluat conducerea SUA. Conform unei legi adoptate în anul 1986, preşedinţii americani trebuie să prezinte Congresului în fiecare an strategia de securitate naţională. 

Strategia Naţională de Securitate a SUA include o declaraţie univocă privind dreptul SUA de a acţiona individual în cazul în care un parteneriat internaţional nu se realizează: "În timp ce Statele Unite se vor strădui să obţină sprijinul comunităţii internaţionale, nu vom ezita să acţionăm singuri, dacă este necesar, pentru a ne exercita dreptul de autoapărare, acţionând preventiv împotriva oricăror terorişti care ar încerca să facă rău poporului şi ţării noastre". 

Documentul sintetizează strategia preşedintelui american, de la 11 septembrie 2001, până la campania împotriva liderului irakian. Pe termen lung, doctrina prezintă politica militară de descurajare a adversarilor. "Forţele noastre vor fi suficient de puternice pentru a-i neutraliza pe adversarii potenţiali care încearcă să-şi construiască capacităţi militare în speranţa de a depăşi sau egala puterea Statelor Unite". 

Despre terorism, doctrina afirmă că SUA desfăşoară un război nu împotriva unui regim totalitar, unei persoane, unei religii sau unei ideologii, ci împotriva unui duşman considerat ca fiind terorismul premeditat, violenţa motivată politic şi îndreptată împotriva civililor inocenţi: “Războiul împotriva terorismului nu este o ciocnire a civilizaţiilor. El relevă totuşi o ciocnire în interiorul unei civilizaţii, o bătălie pentru viitorul lumii musulmane. Aceasta este o bătălie a ideilor, iar aceasta este o zonă în care America trebuie să exceleze”. 

Oficialii americani au negat că strategia prezentată de George W. Bush ar susţine unilateralismul american, afirmând că, pe de o parte, SUA caută unitate în rândul naţiunilor care împărtăşesc aceleaşi valori, iar pe de altă parte, SUA vor promova democraţia şi deschiderea economică şi vor apăra demnitatea umană, obiective citate de anumiţi oficiali americani pentru a respinge speculaţiile conform cărora strategia americană ar descrie o superputere unilateralistă.

 

 

4. Inspecţiile specialiştilor ONU în Irak

 

La 3 aprilie 1991, Consiliul de Securitate ONU a hotărât că Irakul trebuie să accepte distrugerea, confiscarea şi neutralizarea armelor sale de distrugere în masă, a rachetelor balistice cu rază de acţiune mai mare de 150 de km, şi a tuturor amplasamentelor de producere a acestor arme, în acest sens fiind înfiinţată Comisia specială pentru monitorizare şi dezarmarea Irakului UNSCOM11. Inspecţiile specialiştilor ONU au început în aceeaşi lună, Irakul declarând existenţa câtorva arme chimice şi a 53 de rachete SCUD şi al-Hussein. 

În doar câteva luni însă, reprezentanţii ONU sunt împiedicaţi să monitorizeze locaţiile militare irakiene, iar din septembrie 1991 misiunile aeropurtate ale UNSCOM sunt anulate. Incidentul cel mai grav se petrece la sfârşitul lunii septembrie, când inspectorii Agenţiei Internaţionale a Energiei Atomice ajung în posesia unei documentaţii care dovedeşte că irakienii au încercat să-şi procure unele materiale de concepere şi fabricaţie ale bombei atomice. Inspectorilor le sunt confiscate documentele în cauză, altă documentaţie le este refuzată, iar Irakul blochează complet inspecţiile. 

Această criză conduce la votarea unei noi rezoluţii a Consiliului de Securitate, în octombrie 1991, iar tensiunea pare să scadă în momentul în care autorităţile irakiene declară existenţa a 89 de rachete până atunci ignorate, la fel şi a unor arme chimice. Irakul admite în luna mai 1992 că a existat un program militar biologic defensiv şi comunică o listă “completă” a armelor sale chimice şi biologice, hotărând ca o mare cantitate din aceste arme să fie distrusă. Dar, două luni mai târziu, specialiştii UNSCOM descoperă informaţia potrivit căreia arhivele privind programele de înarmare se găsesc în clădirea Ministerului Agriculturii, administraţia irakiană interzicând intrarea inspectorilor în minister. Criza durează 23 de zile. 

În iunie 1993, Irakul refuză instalarea de camere video telecomandate, care să supravegheze amplasamentele de testare a motoarelor rachetelor produse de Ministerul Apărării. În iulie 1995, Saddam Hussein recunoaşte pentru prima oară existenţa unui program ofensiv de înarmare biologică. Unul dintre momentele importante are loc în august 1995, când generalul Hussein Kamel, fostul director al programelor militare irakiene, se refugiază în Iordania. Administraţia irakiană îl acuză pe H. Kamel că a ascuns existenţa anumitor programe şi prezintă un raport mult mai complet asupra armelor biologice ofensive. Acesta dezvăluie din exil că Irakul a făcut progrese foarte mari în producerea de rachete cu rază lungă de acţiune şi pune la dispoziţia specialiştilor documentaţii privind producerea de gaz otrăvitor VX şi asupra punerii la punct a armei nucleare irakiene. 

În noiembrie 1995 izbucneşte criza iordaniană. Autorităţile iordaniene denunţă un transport de componente sofisticate destinate rachetelor irakiene. Ancheta UNSCOM-ului irită administraţia irakiană. 

Din martie 1996, accesul inspectorilor este refuzat sistematic în anumite locaţii considerate sensibile, elicopterele specialiştilor UNSCOM întâmpină dificultăţi în survolarea zonelor militare irakiene, iar o serie de documente militare sunt distruse. Singurul eveniment pozitiv are loc în iunie 1997, când autorităţile irakiene au permis distrugerea unui amplasament de producere a agenţilor biologici activi. 

Inspectorii ONU se retrag începând cu octombrie 1997, când administraţia Irakului solicită plecarea tuturor americanilor care lucrează în cadrul UNSCOM. Inspecţiile sunt, totuşi, reluate la 13 ianuarie 1998, dar Irakul anunţă că nu va mai permite nici o inspecţie, indiferent dacă personalul UNSCOM este american sau britanic, specialiştii şi experţii UNSCOM-ului părăsind definitiv Irakul în decembrie 1998. 

La 17 decembrie 1999 Consiliul de Securitate adoptă Rezoluţia 1284 care înlocuieşte Comisia Specială UNSCOM cu Comisia Naţiunilor Unite pentru Monitorizare, Verificare şi Inspecţii (UNMOVIC), comisie care preia responsabilităţile şi mandatul UNSCOM.

 

5. Rapoartele experţilor internaţionali privind capacitatea militară a Irakului

 

Un raport din octombrie 1999 al Camerei Reprezentanţilor din Statele Unite, alcătuit de Comisia pentru Activităţi Teroriste şi Război Neconvenţional (“Task Force For Terrorism & Unconventional Warefare”) - document bazat pe rapoarte ale serviciilor secrete americane (CIA, NSA, ONI12) - dezvăluia amploarea programului secret al lui Saddam Hussein privind armele de distrugere în masă ("Weapons of mass destruction" WMD). În acelaşi timp, raportul confirma achiziţiile secrete de sisteme sofisticate pentru creşterea eficacităţii rachetelor balistice irakiene, program reluat de Saddam Hussein de la sfârşitul lui 1994. Datele şi informaţiile din acest raport demonstrează pregătirile intense, cu caracter ofensiv, pe care preşedintele irakian le-a întreprins în direcţia Arabiei Saudite şi Israelului. Raportul exprima totodată, îngrijorarea profundă a SUA faţă de capacităţile balistice - cu încărcături nucleare, chimice şi bacteriologice - de care dispune Irakul, capacităţi în legătură cu care acesta a reuşit să eludeze controalele internaţionale, transferându-le în mare parte în Libia şi Sudan. 

În ciuda numeroaselor controale internaţionale şi rezoluţiilor Consiliului de Securitate al ONU13, Saddam Hussein a reuşit, după Războiul din Golf, să-şi conserve importante capacităţi tip WMD (arme de distrugere în masă), capacităţi de distrugere în masă, atât din clasa NW (arme nucleare), cât şi BW (arme bacteriologice). Încă din ianuarie 1996, serviciul secret israelian aprecia că în viitorul foarte apropiat, Irakul va dispune de 10 lansatoare cu 150 de rachete SCUD echipate cu focoase WMD nucleare, chimice şi biologice, operaţionale în orice moment. Confirmând datele raportului, experţii militari internaţionali au stabilit cu certitudine faptul că la începutul lui 1998, Irakul dispunea deja de 48 rachete SCUD, cu o rază de acţiune de 600 de km, precum şi de 6 lansatoare de rachete. 

Un indiciu important al amplorii programului balistic irakian, de tip WMD, l-a constituit numirea, la sfârşitul lui 1997 şi începutul lui 1998, a generalului Abd-Al-Rizzaq, din forţele terestre, şi a generalului Muzahm Tassab Al-Hassan, din forţele aeriene, în fruntea industriei militare irakiene şi a programelor speciale. Ambii generali au deţinut poziţii cheie în cadrul sistemului de rachete al Irakului în cursul Războiului din Golf. Cei doi erau consideraţi experţi în domeniul rachetelor balistice. 

În decembrie 1996, serviciul secret german a raportat că tehnicienii irakieni realizează un tip de avion-transportor cu o rază de 700 de km, capabil să transporte la bord circa 3000 kg de agenţi chimici şi biologici, realizat din fibră de plastic, nedetectabil de radar. Se apreciază că circa 45 de focoase cu încărcătură biologică (BW) şi bombe chimice, realizate la sfârşitul anilor 1980, au fost conservate după Războiul din Golf şi au rămas nedetectate de inspectorii ONU. Potrivit guvernului britanic, Irakul dispune de 30 de focoase cu încărcături chimice şi biologice perfect operaţionale, Irakul fiind capabil să producă şi 200 de tone de gaz VX.

Alte câteva rapoarte privind capabilităţile militare irakiene, întocmite de către experţii în strategie ai Centrului pentru Studii Strategice şi Internaţionale14 şi ai Pentagonului relevă faptul că Irakul continuă să-şi perfecţioneze programele de înarmare şi armamentul încă din anul 1960. 

Ultimul raport15 asupra înarmării irakiene prezentat de Tony Blair parlamentarilor britanici la 24 septembrie a.c., are la bază studii recente ale Agenţiei Internaţionale pentru Energie Atomică, Institutului Internaţional pentru Studii Strategice din Londra, precum şi rapoarte ale altor prestigioase instituţii internaţionale privind capabilităţile militare ale Irakului, rapoarte care au relevat desfăşurarea de activităţi nucleare pe teritoriul Irakului. Premierul britanic a declarat, cu ocazia prezentării raportului Guvernului Blair, că “armele de distrugere în masă nu mai sunt doar problemele Statelor Unite şi ale Marii Britanii, ci ale întregii comunităţi internaţionale. Iar aceste probleme trebuiesc rezolvate. Aşteptarea nu este o politică responsabilă. Regimul irakian continuă să rămână o ameninţare pentru pacea mondială. (...) Acest dosar indică, într-o manieră convingătoare faptul că dictatorul irakian nu a renunţat încă la ambiţiile sale de a dezvolta arme interzise”. 

Raportul conţine un inventar care recenzează diversele arme de care dispune Irakul şi aduce în atenţia opiniei publice tipurile de arme biologice şi chimice fabricate de către Saddam Hussein, arme pe care acesta le-a utilizat împotriva populaţiei kurde din nordul Irakului, în martie 1988. Conform estimărilor experţilor Organizaţiei pentru Apărarea Drepturilor Omului, au fost ucise în bombardamentele de la această dată peste 5000 de civili.

Sursele guvernului au fost, pe lângă rapoartele şi studiile întocmite de instituţiile internaţionale, imagini preluate din satelit, dezvăluiri ale unor ofiţeri irakieni, precum şi comunicaţii interceptate de către serviciile secrete.

Conform raportului, Irakul are o capacitate de a produce agenţi biologici infecţioşi. Acesta ar putea deţine chiar un stoc important de arme de distrugere în masă, datând de la începutul anilor 1990, pe care inspectorii de dezarmare ai ONU nu l-au detectat în timpul inspecţiilor. Raportul menţionează arme chimice şi biologice de care Irakul dispunea în anul 1991: 8500 litri de antrax, 19000 litri de toxină botulinică, 3,9 tone VX, 795 tone sarin şi ciclosarin, precum şi alte programe nucleare irakiene. Cea mai importantă dovadă a faptului că Irakul continuă dezvoltarea armamentului său nuclear este proliferarea tehnologiei şi capacităţilor de producere a uraniului îmbogăţit, utilizabil la bomba nucleară. 

De asemenea, documentul precizează că Irakul dispune de 20 de rachete al-Hussein, cu o rază de acţiune de maximum 650 km, 20 de rachete SCUD (în 1991 Irakul a importat în jur de 250 rachete SCUD şi un număr necunoscut de componente pentru fabricarea de rachete) şi rachete Ababil-100, cu o rază de acţiune de 200 km. De asemenea, Irakul dezvolta planuri pentru noi tipuri de rachete SCUD, al-Abbas, cu rază de acţiune de 900 km şi 1200 km.“În 45 de minute, unele din aceste arme ar fi operaţionale. Astfel, baza britanică din Cipru şi îndeosebi Israelul ar putea fi atinse”. 

Conform mass-media internaţionale16, principalul scop al raportului este acela că “face presiune asupra Consiliului de Securitate al ONU pentru ca acesta să adopte o rezoluţie mai restrictivă împotriva lui Saddam Hussein”. 

 

 

6. Politica americană faţă de Irak 

 

După atentatele din 11 septembrie 2001, atât analiştii politici cât şi o serie de diplomaţi au apreciat că evoluţia politicii internaţionale a fost marcată de războiul contra terorismului internaţional, care a devenit o prioritate şi a reconsiderat relaţiile geostrategice. În această campanie globală, interesele SUA s-au concentrat în două direcţii, pe de-o parte, spre anihilarea regimurilor care alimentează şi susţin financiar reţele teroriste, precum şi a grupărilor teroriste propriu-zise, iar pe de altă parte, asupra unor noi alianţe şi parteneri. 

Discursurile reprezentanţilor Administraţiei americane au subliniat, imediat după producerea atentatelor, iar mai apoi, pe parcursul întregii perioade care le-a urmat, că politica preventivă face parte din doctrina SUA, iar când arme de distrugere în masă se află în posesia teroriştilor sau a unor dictatori, trecerea la acţiune este un imperativ. Operaţiunile militare având drept scop să înlăture riscul major reprezentat de armele chimice, bacteriologice sau nucleare de care dispune, sau pe care încearcă să şi le procure Irakul, devin astfel, justificate. Însăşi existenţa unor asemenea regimuri dictatoriale, incluse convenţional în “axa răului”, reprezintă, în opinia analiştilor, un real şi permanent pericol pentru pacea şi securitatea mondială. Dezbaterea cu privire la modalitatea optimă de înlăturare a pericolului tot mai acut pe care-l reprezintă regimul dictatorial irakian şi posibilele sale arsenale de distrugere în masă este punctul de plecare spre acţiunile care vor fi derulate. Studierea atentă a mediilor de informare relevă că nu există o reacţie perfect univocă a politicii internaţionale privind viitoarele operaţiuni militare din Irak.

Vicepreşedintele Dick Cheney este primul înalt responsabil al Administraţiei americane care a exprimat clar poziţia guvernamentală faţă de Irak şi care a dat astfel un răspuns politicienilor şi experţilor care critică formula utilizării forţei militare împotriva acestui stat: “Aceasta este cea mai mare ameninţare pe care ne-o putem închipui. De aceea pericolul este mai mare în cazul în care nu facem nimic decât în cazul în care trecem la acţiune”. Vicepreşedintele D. Cheney a explicat, într-un discurs susţinut la 26 august a.c., de ce se vede Administraţia SUA nevoită să acţioneze în acest mod, afirmând: “Unii recunosc că Saddam Hussein este însetat de putere şi că reprezintă o ameninţare. Dar aceşti oameni apreciază că, până ce Saddam Hussein nu deţine realmente arme nucleare, nu ar trebui să efectuăm un atac preventiv. Găsesc că această logică este complet greşită. La urma urmei Statele Unite ar fi împiedicat fără discuţie atentatele de la 11 septembrie dacă ar fi putut face acest lucru. Iar dacă vom fi în situaţia să trebuiască să preîntâmpinăm un atac mult mai grav, vom face cu siguranţă acest lucru”. 

Schimbarea de guvern în Irak, dorită deschis de Statele Unite, nu ameninţă, potrivit lui Dick Cheney, procesul de pace din Orientul Apropiat, aşa cum cred unii sceptici. Înaltul responsabil a apreciat că o asemenea schimbare ar fi o şansă pentru popoarele dornice de pace.

“Ţelul Administraţiei Bush este o altă ţară, un nou Irak”. Oficialul a explicat că executivul american îşi doreşte “o ţară cu graniţe sigure, cu un guvern democratic şi pluralist, care să apere şi garanteze drepturile omului”.

Consilierul prezidenţial pentru securitatea naţională, Condoleezza Rice, a declarat, la rândul său, că Statele Unite au cunoştinţă că Irakul primeşte instrumente de aluminiu de calitate superioară, care pot fi utilizate doar pentru programele de înarmare nucleară, pentru instalaţiile centrifuge. “Ştim că Irakul dispune de infrastructură şi de specialişti în domeniul nuclear, necesari pentru a produce o armă atomică. Ştim şi că, după războiul din Golf, când inspectorii ONU pentru dezarmare au efectuat controale, Irakul se afla mult mai aproape decât credeam de realizarea unei bombe atomice. Poate la o distanţă de şase luni”, a declarat Condoleezza Rice, adăugând că singura problemă care nu este cunoscută administraţiei prezidenţiale este rapiditatea cu care Irakul ar putea obţine o armă nucleară. Oficiali din cadrul Administraţiei americane anunţaseră anterior că Irakul încearcă, începând de anul trecut, să-şi procure din străinătate echipamente care să-i permită să producă uraniu îmbogăţit.

Autorităţile americane au solicitat din partea Consiliului de Securitate al ONU adoptarea unei noi rezoluţii împotriva Irakului - incluzând ameninţarea cu consecinţe de ordin militar în cazul neacceptării reîntoarcerii inspectorilor ONU. 

Prima reacţie americană în acest sens a fost cea a secretarului de stat Colin Powell. Acesta a declarat la sediul ONU "că nu e vorba doar de inspectorii de armament ci, în primul rând, de dezarmarea Irakului". “Scrisorile miniştrilor irakieni nu pot anihila încălcarea de către Irak, şi aceasta timp de 11 ani, a hotărârilor adoptate de ONU". "În consecinţă, trebuiesc fixate condiţii dure şi impus accesul nelimitat al inspectorilor de armament, oricând şi oriunde, pentru ca dezarmarea să aibă într-adevăr loc. De la Casa Albă s-a comunicat că asupra admiterii inspectorilor şi a condiţiilor tehnice ale noului lor mandat nu se va negocia cu Irakul". 

Cu toate că liderii irakieni s-au declarat de acord, în principiu, cu reîntoarcerea inspectorilor ONU, Statele Unite au pregătit un proiect de rezoluţie care se doreşte a fi supus aprobării Consiliului de Securitate al ONU. Prin această nouă rezoluţie Irakul are un termen de 30 de zile pentru a-şi deschide, în vederea inspecţiilor, toate locaţiile suspecte de a adăposti arme de distrugere în masă, în caz contrar urmând să fie ţinta unei intervenţii militare. Acest document a fost repins, parţial sau în totalitate, de Rusia, Franţa şi China, state cu statut de membru permanent în Consiliul de Securitate. 

La rândul său, Irakul a ameninţat cu un "război înspăimântător" dacă va fi atacat şi a respins ideea unei astfel de rezoluţii. Vicepreşedintele Taha Yassin Ramadan a afirmat că Irakul nu va accepta nici una dintre măsurile suplimentare cerute prin proiectul american: "Modul de acţiune al inspectorilor a fost deja decis şi orice procedură adiţională care are ca scop vătămarea Irakului nu va fi acceptată". Vicepremierul irakian, Tareq Aziz, a declarat la rândul său că Statele Unite vor suferi pierderi uriaşe dacă vor ataca Irakul şi că ţara sa va porni un "război sângeros". 

Potrivit analiştilor politici, punerea în discuţie a acestei rezoluţii reprezintă începutul numărătorii inverse pentru declanşarea războiului din Irak. Administraţia americană aplică în acest moment o strategie prin care să iasă învingătoare în orice situaţie. Ei apreciază că dacă vreuna dintre ţările care şi-au exprimat rezervele faţă de rezoluţia propusă utilizează dreptul de veto, atunci SUA vor putea spune că şi-au făcut datoria de a acţiona în conformitate cu legislaţia internaţională, dar demersul lor la ONU a eşuat, situaţie în care sunt nevoite să-şi asume sarcina de a înlătura de la putere regimul irakian, fără sprijinul comunităţii internaţionale.

Pe de altă parte, dacă, în urma intenselor eforturi diplomatice, SUA reuşesc să convingă Franţa, Rusia şi China să adopte această rezoluţie, războiul poate fi demarat, în special dacă irakienii îşi menţin opiniile şi resping noile condiţii. De asemenea, analiştii politici apreciază că şi în cazul în care, în disperare de cauză, Irakul va accepta noua rezoluţie, prevederile acesteia sunt atât de stricte încât va fi uşor de găsit o neregulă, motiv suficient pentru a trece la atac fără întârziere, un exemplu în acest sens fiind bombardarea Irakului în decembrie 1998, ca urmare a neacceptării inspecţiilor şi a încălcării repetate a rezoluţiilor ONU. 

Principalele solicitări ale SUA cuprinse în rezoluţia ce va fi supusă Consiliului de Securitate sunt următoarele: 

- impunerea unui termen-limită de şapte zile în care Irakul să accepte solicitările exprimate de respectiva rezoluţie din momentul adoptării şi ratificării sale; 

- impunerea unui termen-limită de 30 de zile în care Irakul va trebui să declare întregul arsenal de arme de distrugere în masă sau programele concepute pentru dezvoltarea acestora şi garantarea accesului inspectorilor în toate locaţiile care au legătură cu aceste programe; 

- un stat membru al ONU poate apela "la toate mijloacele necesare, inclusiv forţa militară", în cazul în care regimul irakian face declaraţii false în privinţa arsenalului, omite deliberat anumite aspecte în acest sens sau nu se supune hotărârilor ONU; 

- oricare dintre cei cinci membri permanenţi ai Consiliului de Securitate al ONU (SUA, Marea Britanie, Franţa, Rusia şi China) poate cere să fie reprezentat în echipele de inspecţie desemnate; 

- inspectorii vor avea drept de acces la toate stabilimentele irakiene, inclusiv în palatul regal al lui Saddam Hussein, în moschei şi alte instituţii guvernamentale; 

- stabilirea unei forţe de securitate care să asigure protecţia echipelor de inspectori.

În paralel, SUA continuă pregătirile militare în vederea unei invazii în Irak. Până la sfârşitul lunii noiembrie a.c., din Kuweit până în Oman, şi din Qatar până în Bahrein, se vor desfăşura ample exerciţii militare. Programul acestor exerciţii, un "preludiu" la ofenisva care ar trebui să fie declanşată împotriva lui Saddam Hussein la o dată cuprinsă între sfârşitu1 lunii decembrie 2002 şi martie 2003, cuprinde următoarele acţiuni17:

- Statul Oman: antrenamente specifice operaţiunilor în deşert ale comandourilor "Special Air Service" (SAS), forţele de luptă de elită britanice destinate unor operaţiuni speciale, precum şi ale trupelor speciale ale SUA din cadrul "Delta Force" şi "Navy Seals";

- Bahrein, sediul celei de-a Cincea flote americane, exerciţii de profil ale unităţilor corpurilor de elită britanice şi americane; 

- Kuweit, operaţiunea "Eager Mace-02", exerciţiu al trupelor terestre americane, la care participă vehicule amfibii de asalt şi nava portelicopter, "USS Belleau Wood"; 

- Qatar, la noul cartier general al forţelor aeriene (Al Udeid) se vor antrena 600 de ofiţeri din cadrul comandamentului de la Tampa (Florida) condus de generalul Tommy Franks, responsabil pentru operaţiunile de război din Asia Centrală şi Orientul Mijlociu. 

Pe plan diplomatic, SUA au declanşat o ofensivă pentru convingerea statelor membre NATO privind necesitatea înfiinţării "forţei de reacţie a NATO" (FRO), capabilă să-şi asume "panoplia completă a misiunilor Alianţei Atlantice pe întreg Mapamondul". Forţa de reacţie rapidă, alcătuită din 21000 de luptători, ar trebui să permită Alianţei să reacţioneze rapid la orice criză exterioară sau ameninţare teroristă. Aceste trupe trebuie să poată interveni, într-un interval cuprins între 5 şi 30 de zile, faţă de 90, necesare pentru mobilizarea actuală a Alianţei. Ea trebuie, de asemenea, să se poată menţine în teren ostil timp de 30 de zile. 

În acest sens, aliaţii vor trebui să se doteze cu capacităţi sofisticate în patru domenii: apărarea împotriva armelor chimice, biologice, nucleare sau radiologice; un sistem de comandă, control şi de comunicaţii performant; o interoperabilitate asigurată, precum şi posibilitatea de a rezista sub focul inamic. Misiunile FRO variază de la simpla evacuare a unor resortisanţi până la o pătrundere prin forţă pe teritoriul inamic. Primele antrenamentele comune ale militarilor sunt prevăzute să înceapă la 1 octombrie 2004, iar primele misiuni sunt prevăzute pentru anul 2006.

"Dacă NATO nu dispune de o forţă rapidă şi agilă care să poată fi desfăşurată în câteva zile sau săptămâni şi nu în luni sau ani, atunci nu-şi poate asuma misiunile secolului XXI", a declarat D. Rumsfeld. "Un eşec în acest sens ar reprezenta un semnal negativ în ceea ce priveşte capacităţile Alianţei", a precizat el. "Statele Unite cred în NATO şi vor ca acţiunile sale să fie încununate de succes", a mai afirmat oficialul american.

Propunerea americană a fost susţinută de 13 ţări, printre care Franţa, Spania şi Marea Britanie. "Nu există nici o opoziţie de principiu", a precizat Michele Alliot-Marie, ministrul francez al apărării. "Dar, nici nu există un acord de principiu, întrucât totul va depinde de modalităţile de punere în aplicare a acestei idei interesante", a precizat aceasta.

Motivele amânării atacului asupra Irakului sunt atât faptul că Guvernul american are nevoie de timp pentru a finaliza un plan militar coerent, dar şi intenţia SUA de a se folosi de rezultatele summit-ului NATO de la Praga. “SUA va gândi înainte de toate strategic, datorită presiunilor neaşteptate pe care le aduce plănuitul atac asupra Irakului”, a declarat o oficialitate din Pentagon. “Nu trebuie să fii un mare specialist militar ca să vezi că Turcia, România şi Bulgaria vor fi piloni importanţi în această operaţiune”. Oficialul din Pentagon a făcut referiri şi la poziţia strategică a statelor menţionate, unde construirea de baze militare NATO este absolut necesară. “Răspunsul este simplu: Marea Neagră”, a mai adăugat acesta. 

Philip H. Gordon, cercetător în programul de studii specializate în politică externă al Institutului Brookings din Washington, susţine, la rândul său, că aliaţii nord-americani şi europeni ar trebui să folosească summit-ul de la Praga pentru a adapta NATO la noile condiţii politice. “Liderii Alianţei ar trebui să continue procesul de extindere pentru a pregăti aliaţi puternici”, a afirmat P. Gordon, fost director al departamentului de afaceri europene în Consiliul Naţional de Securitate. “NATO ar trebui să accepte toate ţările candidate care demonstrează că sunt democraţii stabile angajate să respecte valorile împărtăşite de toţi membrii NATO”.

Conform unui recent plan militar realizat de specialişti din Pentagon, Statele Unite ar urma să trimită aproximativ 250.000 de militari în Irak, care vor ataca din trei direcţii. Atacul va fi sprijinit de ample operaţiuni la sol şi aeriene, precum şi de forţe speciale care vor încerca să anihileze focoasele nucleare irakiene. În planul Pentagonului nu se fac însă referiri la posibilitatea ca forţele aliate să participe la această acţiune.

Mai mulţi specialişti militari susţin că SUA intenţionează să continue “politica militară pe cont propriu” după experienţa din Afganistan, care a scos în evidenţă diferenţa imensă dintre capacitatea de luptă a Statelor Unite şi cea a aliaţilor săi europeni. Însă o altă opinie în rândul strategilor militari americani este că Statele Unite vor avea nevoie, în cazul unui atac împotriva Irakului, de un masiv sprijin european, în special baze militare şi acorduri de survolare a spaţiului aerian naţional din diverse state din zonă. “Oficial nu veţi auzi pe nimeni vorbind la ora asta despre ţările cărora li se va cere să participe la o operaţiune militară în Golf”, a declarat o sursă din baza militară americană de la Norfolk, citată de “Washington Post”. “Planul este încă în stadiu incipient. Însă nu va fi nimic de mirare dacă avioanele americane vor decola, de exemplu, de la Constanţa sau altă locaţie unde ar putea fi amplasate baze militare NATO. Sunt multe necunoscute acum. După summit-ul de la Praga vom şti mai clar ce urmează”.

Armata americană este concepută să lupte în două războaie majore simultan, pentru care se estimează că este nevoie de aproximativ 750.000 de militari. După atacurile teroriste din septembrie, ca măsură de întărire a securităţii în bazele militare, armata americană a mobilizat 50.000 de forţe militare suplimentare. Adaugând aproximativ 250.000 de militari care ar putea participa la războiul din Irak, totalul trupelor americane angajate în operaţiuni la ora actuală, în diverse zone fierbinţi ale globului, ar însuma 400.000 de militari, aproape jumătate din numărul soldaţilor estimat a fi necesar pentru o alertă de gradul unu. “Adversarii americanilor ar trebui să nu aibă nici un dubiu în privinţa capacităţii noastre de a declanşa o operaţiune militară la scară largă, în cel mai scurt timp, dacă este necesar”, a declarat Michael E. O’Hanlon, cercetător în afaceri externe la Institutul Brookings din Washington.

“Decizia Irakului de a accepta noii termeni ai revenirii inspectorilor ONU complică opţiunile şi activitatea diplomatică a Administraţiei de la Casa Albă, în măsura în care eforturile acesteia se canalizează spre o acţiune completă, dar pe baza unui mandat ONU şi a aprobării de către Congresul american a unei operaţiuni militare”, remarcă analistul Glenn Kessler18.

Secretarul american de stat, Colin Powell, a subliniat că SUA nu vor permite reîntoarcerea inspectorilor ONU în lipsa unei rezoluţii care să prevadă un nou regim de inspecţii. "Nu ne vor mulţumi adevărurile pe jumătate spuse de autorităţile irakiene, nici compromisurile sau eforturile acestora de a atrage SUA în mlaştina în care au băgat ONU în 1998".

Întregul efort diplomatic prilejuit de chestiunea inspecţiilor ONU în Irak pune în umbră contextul mai larg al dezbaterii ce are loc în cadrul ONU: Administraţia americană pare să vadă într-un nou program de inspecţii o cale spre declanşarea în cele din urmă a unei acţiuni militare, în timp ce Irakul şi alte state speră să se folosească de acest program pentru a anula şansele izbucnirii unui război. 

În declaraţiile prilejuite de acordul Irakului de la 1 octombrie a.c., privind reluarea inspecţiilor ONU, purtătorul de cuvânt al Administraţiei, Ari Fleischer, a declarat19 într-o conferinţă de presă că “orice schimbare de regim în Irak este binevenită, oricare ar fi modalitatea de realizarea a acesteia”. Până în prezent, au fost luate în calcul două ipoteze - exilul liderului irakian şi o operaţiune militară împotriva Irakului.

Purtătorul de cuvânt a mai declarat că regimul lui Saddam Hussein are “mulţi duşmani” în Irak, şi că “nici un dictator brutal nu poate rezista la infinit”.

Totuşi, Ari Fleischer a amintit că legea americană interzice oricărui reprezentant al Statelor Unite sau al forţelor armate americane să participe la lichidarea politică a liderilor altor ţări pe timp de pace.

Pentru Administraţia americană, o nouă rezoluţie a Consiliului de Securitate reprezintă practic temelia unei campanii militare împotriva Irakului. Mulţi dintre oficialii americani sunt încredinţaţi că nici un regim dur de inspecţii nu va putea avea succes, astfel că SUA ar putea interveni militar sub umbrela legitimă a coaliţiei internaţionale consfinţite de ONU. Tot graţie acestei rezoluţii ONU, "Statelor Unite le va fi uşor să negocieze înţelegeri cu alte state precum Turcia, Iordania şi Arabia Saudită. Fără mandat ONU, preţul cooperării lor va fi mult mai ridicat pentru SUA", remarcă analistul Glenn Kessler.

Camera Reprezentanţilor şi Senatul din cadrul Congresului SUA au aprobat, la 10 octombrie a.c., proiectul de rezoluţie avansat de Casa Albă, care conferă preşedintelui George W. Bush o autoritate sporită în vederea utilizării forţei armate pentru eliminarea armelor de distrugere în masă deţinute de Irak şi îl autorizează pe acesta să utilizeze toate mijloacele, inclusiv forţa, împotriva Irakului, “pentru apărarea securităţii naţionale în faţa ameninţării permanente pe care o reprezintă Irakul, pentru a determina aceată ţară să aplice rezoluţiile privind dezarmarea, adoptate de Consiliul de Securitate al ONU şi în cazul în care acesta nu va respecta rezoluţiile ONU privind dezarmarea”. Senatul SUA, majoritar democrat, a adoptat proiectul de rezoluţie cu 77 de voturi favorabile şi 23 de voturi nefavorabile, în timp ce Camera Reprezentanţilor, majoritar republicană, a adoptat textul cu 296 de voturi pro şi doar 133 de voturi contra. Rezoluţia a fost semnată de preşedintele SUA, la 16 octombrie a.c.

Cu toate acestea, majoritatea statelor doresc să evite războiul şi speră ca reluarea inspecţiilor să conducă la dezarmarea reală a Irakului sau cel puţin la o demascare satisfăcătoare a programelor de înarmare derulate de autorităţile irakiene.

Membrii Consiliului de Securitate par să ajungă la un consens în privinţa adoptării unei noi rezoluţii, deşi încă se menţin divergenţele legate de textul său propriu-zis. Franţa, de exemplu, face presiuni în direcţia unei abordări în două etape: o primă etapă ar cuprinde adoptarea unei rezoluţii menită să determine acceptarea inspecţiilor dure ce vor conduce la supunerea Irakului; a doua etapă se referă la situaţia în care Irakul ar refuza să coopereze (chiar şi autorizarea unui atac militar). SUA în schimb, doresc intens o singură rezoluţie care să prevadă inspecţii oricând şi oriunde în Irak şi totodată consecinţele la care acesta trebuie să se aştepte în cazul în care sfidează noile prevederi. Mulţi dintre oficialii americani sunt încredinţaţi că exercitând o suficientă presiune, atât Franţa, cât şi Rusia vor fi în cele din urmă de acord, în anumite condiţii, cu un atac militar al SUA împotriva Irakului.

Un alt element care complică situaţia Administraţiei americane în viziunea analiştilor politici este dezacordul care persistă încă în cadrul Administraţiei în privinţa modului în care ar trebui abordată chestiunea Irakului, declaraţia lui Lee Feinstein, membru al Consiliului pentru Relaţii Externe fiind un exemplu în acest sens: “Administraţia nu agreează deloc ideea de a colabora cu alte state în privinţa Irakului".

În pofida tuturor acestor eforturi diplomatice, experţii militari consideră că, în cazul în care acestea eşuează, războiul va fi inevitabil, iar costurile lui, incalculabile. În Războiul din Golf (1990-1991) costurile materiale s-au ridicat la cifra de 13 miliarde de dolari, iar pentru desfăşurarea unei noi operaţiuni militare în Irak, acelaşi tip de costuri se situează, conform experţilor, între 100 şi 200 miliarde de dolari.

6 Consiliul de Securitate este alcătuit din 15 membri ai Naţiunilor Unite. China, Franţa, Rusia, Regatul Unit al Marii Britanii şi al Irlandei de Nord şi Statele Unite ale Americii sunt membri permanenţi ai Consiliului de Securitate. Adunarea Generală alege alţi 10 membri ai Organizaţiei ca membri nepermanenţi ai Consiliului de Securitate, având în vedere rolul Naţiunilor Unite de menţinere a păcii şi securităţii internaţionale şi, de asemenea, de o reprezentare geografică proporţională. Consiliul adoptă rezoluţii şi ia hotărâri în ceea ce priveşte evoluţia unor evenimente care pun în pericol statutul de nebeligeranţă.

13 Rezoluţiile Consiliului de Securitate al ONU privind Irakul 

Rezoluţia 660 (1990) privind solicitarea retragerii imediate şi necondiţionate a Irakului din teritoriile ocupate şi măsurile care se vor lua pentru aplicarea acestei Rezoluţii.

Rezoluţia 661 (1990) privind sancţiunile economice împotiva Irakului, ca răspuns la invadarea de către acesta a Kuweitului.

Rezoluţia 687 (1991) privind mandatul Comisiei Speciale a ONU (UNSCOM) şi al Agenţiei Internaţionale pentru Energie Atomică (IAEA) în Irak.

Rezoluţia 699 (1991) privind costurile funcţionării UNSCOM şi IAEA. 

Rezoluţia 707 (1991) care reia solicitările Rezoluţiei 687.

Rezoluţia 715 (1991) privind aprobarea viitoarei monitorizări şi Planului de Verificare propus de IAEA. 

Rezoluţia 949 (1994) care solicită Irakului deplina cooperare cu UNSCOM şi retragerea tuturor unităţilor militare desfăşurate în sudul Irakului în poziţiile iniţiale. Irakul îşi va retrage forţele şi va relua colaborarea cu Comisia.

Rezoluţia 986 care aprobă exporturile de petrol în scopuri umanitare, cunoscut ca programul “petrol contra hrană”.

Rezoluţia 1051 (1996) care stabileşte mecanismul de monitorizare a activităţilor de import/export ale Irakului şi solicită colaborarea acestuia cu UNSCOM conform UNSCR 699 şi 715 

Rezoluţia 1060 (1996) care deplânge refuzul Irakului de a permite accesul personalului UNSCOM. Solicită Irakului totala cooperare cu UNSCOM.

Rezoluţia 1115 (1997) care condamnă repetatele refuzuri ale Irakului de a colabora cu personalul UNSCOM. Solicită Irakului totala colaborare cu UNSCOM.

Rezoluţia 1134 (1997) care condamnă repetatele refuzuri ale Irakului de a colabora cu personalul UNSCOM. Solicită Irakului totala colaborare cu UNSCOM.

Rezoluţia 1137 (1997) care condamnă Irakul pentru violarea continuă a obligaţiilor impuse de ONU prin Rezoluţiile anterioare şi solicită colaborarea necondiţionată cu UNSCOM.

Rezoluţia 1154 (1998) prin care sprijină eforturile Secretarului General al ONU în sensul accesului personalului de inspecţie la toate locaţiile irakiene de producere a armamentului, inclusiv cele prezidenţiale.

Rezoluţia 1194 (1998) care se condamnă Irakul pentru suspendarea cooperării depline cu inspectorii ONU. Suspendă reexaminarea bilunară a sancţiunilor.

Rezoluţia 1284 (1999) prin care se reconfirmă mandatul IAEA şi se pun bazele Comisiei Naţiunilor Unite pentru Monitorizare, Verificare şi Inspecţii (UNMOVIC). 

Rezoluţia 1352 (2001) prin care se revizuieşte UNSCR 986 (1995) privind importul de către Irak a produselor alimentare.

Rezoluţia 1382 (2001) prin care se aprobă lista de bunuri şi produse şi procedura de implementare a activităţilor de import începând cu data de 30 May 2002.

Rezoluţia 1409 (2002) prin care se defineşte un nou sistem de import/export şi a procedurilor auxiliare în cazul produselor şi bunurilor irakiene.

